Maatietopalvelu

Kyselyvastaus

**Asiakirjan tunnus:** KT1014

**Päivämäärä**: 17.4.2025

**Julkisuus:** Julkinen

**Jemen / Passin hankkiminen välittäjän kautta, passin myöntöpaikka eri kuin hakupaikka**

**Yemen / Acquiring passport through a broker, the place of issue differs from the place of application**

Kysymykset

*1. Voiko Jemenissä hakea virallista kansainvälisesti tunnustetun hallituksen myöntämää passia asioimalla toimistossa Sanaassa siten, että passin myöntöpaikkana lukee Seyion?   
2. Voiko passia hakea jonkinlaisen toimiston tai välittäjän kautta niin, ettei itse matkusta passin myöntöpaikalle, vaan passi toimitetaan hakijalle Sanaan?*

Questions

*1. Is it possible to apply for an official passport issued by the internationally recognized government of Yemen at an office in Sanaa while having the place of issue marked as Seyion?   
2. Is it possible to apply for a passport through an agency or a broker without personally traveling to the place where the passport is issued and have the passport delivered to Sanaa?*

Passin hakemista ja uusimista Jemenissä on käsitelty aiemmin Maahanmuuttoviraston maatietopalvelun 30.9.2022 julkaistussa kyselyvastauksessa KT559 ”Jemen / Passin hakeminen ja uusiminen”. Siinä on kerrottu passihakemukseen vaadittavista asiakirjoista, passien laillisesta myöntöprosessista ja niiden mahdollisista eroista Jemenin kansainvälisesti tunnustetun hallituksen ja huthikapinallisten hallitsemien alueiden välillä. Sen luvussa 5 on myös lyhyesti käsitelty mahdollisuutta passin hakemiseen epävirallisten välikäsien kautta.[[1]](#footnote-1)

# Voiko Jemenissä hakea virallista kansainvälisesti tunnustetun hallituksen myöntämää passia asioimalla toimistossa Sanaassa siten, että passin myöntöpaikkana lukee Seyion?

Vuoden 1990 Jemenin matkustusasiakirjoja koskevan lain 5. artiklan mukaan Jemenin sisäministeriön alaisuudessa toimiva maahanmuutto-, passi- ja kansalaisuusosasto (eng. Department of Immigration, Passports, and Nationality) ja sen yksiköt eri maakunnissa vastaavat tavallisten passien myöntämisestä. Ulkomailla tavallisten passien myöntämisestä ovat vastuussa Jemenin suurlähetystöt ja konsulaatit. Diplomaatti-, erityis- ja virkapassien myöntämisestä vastaa Jemenin ulkoministeriö.[[2]](#footnote-2)

Useiden eri lähteiden mukaan Jemenin maahanmuutto-, passi- ja kansalaisuusosasto myöntää passeja Seiyunin kaupungissa (Seyion) sijaitsevalla toimipisteellä.[[3]](#footnote-3) Jemenin sisäministeriön verkkosivuilla joulukuussa 2024 ja tammikuussa 2025 julkaistujen uutisten mukaan Jemenin maahanmuutto-, passi- ja kansalaisuusosasto myönsi kyseisinä kuukausina passeja seuraavissa Jemenin kaupungeissa ja maakunnissa sijaitsevilla toimipisteillä: Aden, Taiz, Marib, Seiyun, Shabwa, Mukalla, Hudeida, Al Mahra, Sokotra, ja Al Khawkha.[[4]](#footnote-4) Jemenin kansallisen uutiskanava Yemen TV:n 9.8.2024 ja 19.10.2024 julkaisemien uutisten mukaan maahanmuutto-, passi- ja kansalaisuusosasto myönsi heinäkuussa 2024 ja lokakuun 2024 alkupuolella passeja seuraavissa Jemenin kaupungeissa ja maakunnissa: Aden, Taiz, Marib, Shabwa, Seiyun, Hadramautin maakunnan rannikkoalueet, Al Mahran maakunta, Al Khawkha ja Sokotra.[[5]](#footnote-5)

Saksan Omanin suurlähetystön 20.7.2023 julkaiseman tiedotteen mukaan Saksa hyväksyy Jemenin virallisiksi matkustusasiakirjoiksi toimivaltaisten viranomaisten Adenin, Shabwan, Mukallan, Al Mahran, Seiyunin, Maribin ja Taizin kaupungeissa 1.1.2016 jälkeen myöntämät passit sekä maassa ennen vuotta 2016 myönnetyt passit.[[6]](#footnote-6) Maahanmuuttoviraston maatietopalvelun syyskuussa 2022 julkaistussa kyselyvastauksessa KT559 viitataan Norjan maatietopalvelu Landinfon vuonna 2022 julkaistussa raportissa haastateltuun Jemenin Riadin suurlähetystön edustajaan, jonka mukaan Jemenin kansainvälisesti tunnustetun hallituksen alaiset viranomaiset myönsivät tuolloin passeja seuraavissa Jemenin kaupungeissa: Aden, Ataq, Marib, Mukalla, Seiyun ja Taiz.[[7]](#footnote-7)

Tutkimukseen käytettävissä olevista lähteistä ei löytynyt mainintaa Sanaassa sijaitsevasta Jemenin kansainvälisesti tunnustetun hallituksen maahanmuutto-, passi- ja kansalaisuusosaston palvelupisteestä tai mahdollisuudesta virallisesti asioida Seiyunin pisteellä Sanaasta käsin.

Seiyunin kaupunki sijaitsee Jemenissä Hadramautin maakunnan keskiosassa European Council on Foreign Relations -tutkimusinstituutin vuonna 2015 julkaiseman kartan mukaan.[[8]](#footnote-8) Kansainvälisen International Crisis Group -ajatushautumon ja qatarilaismedia Al Jazeeran vuonna 2022 julkaisemista kartoista käy ilmi, että Hadramautin maakunta on osa Jemenin kansainvälisesti tunnustetun hallituksen hallitsemia alueita, kun taas Jemenin aiempi pääkaupunki Sanaa on ollut huthikapinallisten hallussa vuodesta 2015 lähtien.[[9]](#footnote-9)

Qatarilaismedia Al-Arabyn marraskuussa 2021 julkaistun artikkelin mukaan Jemenin sisäministeriö rajoitti joulukuussa 2018 passien myöntämisen kuuteen Jemenin kansainvälisesti tunnustetun hallituksen hallinnassa olevaan maakuntaan. Al-Arabyn haastatteleman aktivisti Nasim al-Adinin mukaan kansainvälisesti tunnustetun hallituksen hallitsemien maakuntien monopoli passien myöntämiseen on asettanut huthien hallitsemilla alueilla asuvat jemeniläiset vaikeaan asemaan.[[10]](#footnote-10) Maahanmuuttoviraston maatietopalvelun kyselyvastauksessa KT559 kerrotaan, että vuonna 2022 saatavilla olleiden tietojen mukaan Jemenin kansainvälisesti tunnustetun hallituksen myöntämien passien hakeminen ei ollut virallisesti mahdollista huthikapinallisten hallitsemilla alueilla, vaan niillä asuvien jemeniläisten tuli jättää hakemuksensa Jemenin kansainvälisesti tunnustetun hallituksen hallitsemilla alueilla.[[11]](#footnote-11) Tämä käy ilmi myös useista tämän kyselyvastauksen luvussa 2 esitellyistä lähteistä. Useat Jemenin tilannetta seuraavat uutislähteet mainitsevat suoraan tai epäsuorasti, että huthien hallitsemissa Jemenin pohjoisissa maakunnissa tai esimerkiksi Sanaassa asuvien henkilöiden tulisi matkustaa Jemenin kansainvälisesti tunnustetun hallituksen hallitsemille alueilla hakeakseen passia virallisin ja laillisin menetelmin.[[12]](#footnote-12) Lisäksi esimerkiksi jemeniläismedia Al-Janub Al-Yemeni mainitsee 14.11.2024 julkaistussa uutisessa erään Sanaassa asuvan perheen käyneen Adenissa hankkimassa passit.[[13]](#footnote-13)

Maahanmuuttoviraston maatietopalvelun kyselyvastauksen KT559 mukaan huthikapinalliset ovat myöntäneet passeja hallitsemillaan alueilla mm. Sanaan kaupungissa, mutta Jemenin kansainvälinen hallitus ei lähtökohtaisesti tunnusta huthien hallitsemilla alueilla 1.8.2015 jälkeen myönnettyjä ns. huthi-passeja.[[14]](#footnote-14) Jemenin kansallinen uutiskanava Yemen TV toteaa elokuussa 2024 julkaistussa artikkelissa huthi-passien olevan edelleen laittomia. Se kertoo Jemenin maahanmuutto-, passi- ja kansalaisuusosaston varoittaneen jyrkästi huthi-passien käyttämisestä tai hyväksymisestä. Niiden käsittelijöiden kerrotaan voivan joutua rikosoikeudelliseen vastuuseen.[[15]](#footnote-15) Myös Al-Janub Al-Yemeni kertoo heinäkuussa 2024 julkaistussa artikkelissa Jemenin kansainvälisesti tunnustetun hallituksen kieltäneen huhut siitä, että se hyväksyisi huthikapinallisten Sanaassa ylläpitämän maahanmuutto- ja passiviraston myöntämät passit. Lähde Jemenin sisäministeriöstä vahvisti Al-Janub Al-Yemenille, että se ei edelleenkään tunnusta huthien myöntämiä passeja ja että ainoastaan sen itse myöntämät passit käyvät virallisista matkustusasiakirjoista sen hallitsemilla alueilla.[[16]](#footnote-16) Myös jemeniläinen uutissivusto Barran Press raportoi heinäkuussa 2024 ja elokuussa 2024 julkaisemissaan artikkeleissa, että Jemenin sisäministeriön kielto huthi-passien hyväksymisestä on yhä voimassa.[[17]](#footnote-17)

# Voiko passia hakea jonkinlaisen toimiston tai välittäjän kautta niin, ettei itse matkusta passin myöntöpaikalle, vaan passi toimitetaan hakijalle Sanaan?

Lukuisten jemeniläisten ja Jemenin tilannetta seuraavien uutislähteiden mukaan Jemenissä on yleistä hakea passia erilaisten epävirallisten välikäsien tai välittäjien (arab. samasira, سماسرة) kautta. Useat mediat ovat raportoineet aiheesta eri vuosina.[[18]](#footnote-18) Esimerkiksi verkkomedia The New Arab kertoo marraskuussa 2024 Jemenin maahanmuutto-, passi- ja kansalaisuusosaston toiminnan olevan hyvin korruptoitunutta. The New Arabin haastattelema nimettömänä pysyttelevä Adenin maahanmuutto-, passi- ja kansalaisuusosaston työntekijä kertoo, että passien myöntämistä on fasilitoitu välikäsien kautta vuonna 2016 alkaneen sodan alusta lähtien. Toimittaja Mohammed al-Hakimi kuvailee The New Arabin artikkelissa passien olevan niitä myöntäville viranomaisille Jemenissä sovitusta hinnasta myytävää kauppatavaraa. Passeja voi päätyä epävirallisten prosessien kautta myös epäilyttäville tai etsintäkuulutetuille henkilöille.[[19]](#footnote-19)

Qatarilainen tv-kanava Al-Araby toteaa marraskuussa 2021 julkaistussa artikkelissa Jemenin passiviraston ja useiden muiden hallinnonalojen ajautuneen kaaokseen sodan myötä. Tämä on hankaloittanut matkustusasiakirjojen saantia. Erilaiset välikädet ovat pyrkineet hyötymään tilanteesta tarjoamalla passinhakua helpottavia ja nopeuttavia palveluja korkeita hintoja vastaan. Jemenin viranomaiset ovat Al-Arabyn mukaan tietoisia välittäjien toiminnasta.[[20]](#footnote-20)

Myös qatarilaismedia Al Jazeera toteaa tammikuussa 2019 julkaistussa artikkelissa, että Jemenin valtion instituutioiden romahdus on luonut hedelmällisen maaperän korruptiolle ja välittäjien toiminnalle valtion virallisten prosessien kuten passinhaun yhteydessä.[[21]](#footnote-21) Jemeniläinen uutissivusto Almasdar Online kertoo lokakuussa 2019 julkaistussa artikkelissa, että maksamalla välittäjille hakijan ei tarvitse matkustaa toiseen kaupunkiin passin hakuprosessia varten ja olla henkilökohtaisesti läsnä passivirastossa.[[22]](#footnote-22)

The New Arabin haastatteleman toimittaja Mohammed al-Hakimin mukaan myös diplomaattipassit ovat kaupan, ja niitä on myönnetty Jemenissä kaikkiaan jopa yli 60 000 kappaletta.[[23]](#footnote-23) Toisaalta Al-Arabyn haastattelema jemeniläinen aktivisti Nasim al-Adini on sitä mieltä, että diplomaattipassien myynnissä ei olisi kyse kovin laajalle levinneestä ilmiöstä.[[24]](#footnote-24)

## Välittäjinä toimivat tahot

Al-Arabyn artikkelissa haastateltu jemeniläinen aktivisti Nasim al-Adini kertoo, että välittäjiä toimii passiviraston sisällä, ja jotkut heistä välittävät passeja ystäviensä tai tuttaviensa avustuksella. Myös jotkut viraston vartioinnissa työskentelevät sotilaat saattavat toimia välittäjinä. Al-Arabyn mukaan välityspalveluiden yleistyttyä myös erilaiset matkatoimistot ovat alkaneet mainostaa sosiaalisessa mediassa passin hakemiseen liittyviä palveluja. Jemenin lain mukaan tällaisten palvelujen tarjoaminen on kuitenkin laitonta, ja siitä voi seurata matkatoimiston sulkeminen tai pidätys. Artikkelin mukaan passien välittäjät toimivat avoimessa yhteistyössä passiviraston työntekijöiden kanssa, vaikka myös lahjusten vastaanotto ja niiden välitys on säädetty rangaistavaksi Jemenin korruptionvastaisessa lainsäädännössä.[[25]](#footnote-25)

The New Arabin haastatteleman nimettömänä pysyttelevän Adenin passiviraston työntekijän mukaan viraston työntekijät sopivat hakijan kanssa passin hinnasta. Hän kertoo välittävänsä passeja saadakseen elannon, sillä hänen palkkansa on vain 50 dollaria kuukaudessa. Hän kertoo, että passien välityspalveluja on kahta tyyppiä: pikapassi ja passin myöntäminen ilman hakijan henkilökohtaista läsnäoloa. Passiviraston työntekijän mukaan monet hakijat katsovat paremmaksi vaihtoehdoksi maksaa passien välittäjälle kuin matkustaa itse Jemenin pohjoisista maakunnista Adeniin, Taiziin tai Maribiin passin hakemista varten. Hän toteaa passin laillisen myöntöprosessin kestävän kuukausia ja aiheuttavan hakijoille suuret matka- ja majoituskustannukset.[[26]](#footnote-26)

Al-Arabyn nimimerkillä A. M. esittelemä passien välittäjä kertoo välityspalvelujen kysynnän olevan suurta Jemenin maakuntien turvallisuustilanteesta johtuen. Hänen mukaansa passin hinta voi nousta joskus jopa 1000 dollariin tai 700–1000 Saudi-Arabian rialiin[[27]](#footnote-27). Mitä nopeammin passin haluaa, sitä korkeampi sen hinta on. A. M. vahvistaa, että välittäjillä on passivirastossa tuttavia, jotka fasilitoivat passinhakuprosessia esimerkiksi 100 000 Jemenin rialin[[28]](#footnote-28) maksua vastaan sopimuksesta riippuen.[[29]](#footnote-29)

Taizin kaupungissa toimiva laiton passien välittäjä Moaz Mohammed kertoo Almasdar Onlinelle veloittavansa palveluistaan kulujensa kattamiseksi ainoastaan pienen maksun. Hänen mukaansa passien välittäminen on verrattavissa humanitaariseen työhön, koska joillakin hakijoilla saattaa olla jokin erityisen kiireinen syy matkustaa pois Jemenistä. Artikkelin mukaan laillisessa passinhakuprosessissa saattaa kestää 3–4 kuukautta. Laillisin menetelmin passia haettaessa hakijoiden matkakulut ja majoitus vieraassa kaupungissa saattavat yhdessä kustantaa satojatuhansia Jemenin rialeja, mikä myös osaltaan saattaa kannustaa hakijoita välityspalvelujen käyttämiseen.[[30]](#footnote-30)

## Passinhakijoiden kokemukset

Jemeniläinen uutissivusto Al-Janub Al-Yemeni kertoo 20.1.2025 julkaistussa artikkelissa, että aktivistit ovat syyttäneet Maribin maakunnassa sijaitsevan passiosaston viranomaisia passien myynnistä välittäjien kautta kiskurihintaan. Aktivisti Afif al-Ababin mukaan passeja on myyty välittäjien kautta muissa maakunnissa asuville henkilöille ilman hakijoiden läsnäoloa. Passeja on myyty välittäjien kautta jopa 1 500 Saudi-Arabian rialin[[31]](#footnote-31) hintaan.[[32]](#footnote-32) Al-Arabyn artikkelissa haastateltu jemeniläinen Hamdi Ahmad Qaid kertoo jonottaneensa passitoimistossa viikkoja, kunnes hänelle tarjottiin mahdollisuutta maksaa 400 000 Jemenin rialia[[33]](#footnote-33) matkustusasiakirjan hankkimiseksi. Sanaasta Taiziin passin hakemista varten matkustanut Um Ibrahim kertoo myös maksaneensa 400 000 Jemenin rialia passien välittäjälle sen jälkeen, kun hänen passihakemuksensa oli ensin hylätty.[[34]](#footnote-34)

Jemeniläisen Khabar-verkkomedian 16.2.2024 julkaiseman artikkelin mukaan Jemenin maahanmuutto-, passi- ja kansalaisuusosaston yhteistyö passien laittomien välittäjien kanssa on hyvin avointa. Adenin passivirastossa järjestettiin sen mukaan passien välittäjille avoin tilaisuus, jossa he saivat ostaa passikirjoja 500–700 Saudi-Arabian rialin[[35]](#footnote-35) hintaan. Artikkelissa kerrotaan välittäjien kautta hankittujen passien maksaneen yhdeksän edellisen kuukauden aikana noin 300–500 Saudi-Arabian rialia[[36]](#footnote-36), mikä vastasi silloin artikkelin mukaan noin 110 000–200 000 Jemenin rialia. Tammi-helmikuussa 2024 passien hinta nousi noin 500–700 Saudi-Arabian rialiin[[37]](#footnote-37), mikä vastasi artikkelin mukaan silloin noin 215 000–300 000 Jemenin rialia.[[38]](#footnote-38)

The New Arabin marraskuussa 2024 julkaistussa artikkelissa on haastateltu Jemenin eteläisestä al-Dhalen maakunnasta kotoisin olevaa Abdullah al-Naqibia, joka asuu Saudi-Arabiassa. Al-Naqib suunnitteli väliaikaista paluuta Jemeniin hankkiakseen perheelleen passit Saudi-Arabiaan matkustamista varten, kunnes hän kuuli, että passit on mahdollista hankkia välikäden kautta ilman heidän henkilökohtaista läsnäoloaan Adenin passitoimistossa. Al-Naqib lähetti tarvittavan rahasumman veljelleen, joka hoiti asian hänen puolestaan. Al-Naqibin vaimo ja lapset saivat matkustusasiakirjat kahdessa viikossa ilman käyntiä passitoimistossa. Al-Naqib kertoo maksaneensa vaimonsa ja kolmen lapsensa passeista yhteensä 5 000 Saudi-Arabian rialia eli artikkelin mukaan noin 1 330 dollaria. Ibbin maakunnasta kotoisin oleva Mohammed al-Baadani kertoo The New Arabille maksaneensa Jemenin passiviraston työntekijälle 1 000 Saudi-Arabian rialia[[39]](#footnote-39) saadakseen hankittua matkustusasiakirjan pikamenettelyllä. Passi saapui hänelle kahdessa päivässä.[[40]](#footnote-40)

Al Jazeeran tammikuussa 2019 haastattelema Sanaassa asuva Rashid Saleh kertoo maksaneensa 170 000 Jemenin rialia eli artikkelin mukaan noin 340 dollaria saadakseen kolme passia kotiinsa toimitettuna. Mikäli hän olisi matkustanut passien hakemista varten Sanaasta Maribin kaupunkiin, olisivat kustannukset olleet hänen mukaansa välittäjien hintaan verrattuna kaksinkertaiset.[[41]](#footnote-41) Almasdar Onlinen lokakuussa 2019 julkaistussa artikkelissa haastateltu Suleiman al-Qunad kertoo puolestaan maksaneensa passistaan 100 000 Jemenin rialia[[42]](#footnote-42).[[43]](#footnote-43)

## Jemenin viranomaisten reaktiot

The New Arabin marraskuussa 2024 julkaistun artikkelin mukaan Jemenin maahanmuutto-, passi- ja kansalaisuusosaston Taizissa toimiva toimipiste on yksi sen tärkeimmistä ja pahiten ruuhkautuneista. Kun Taizin toimipisteen hakijamäärä kaksinkertaistui kesäkuussa 2024, päätti sen johtaja The New Arabin mukaan kieltää passien myöntämisen ilman hakijoiden henkilökohtaista läsnäoloa. Hän oli saanut hakijoilta lukuisia valituksia passin hakemiseen vaadittavista lahjuksista. Uuden ohjeistuksen mukaan passinhakijoiden läsnäolovaatimuksesta voidaan poiketa ainoastaan todistettavista lääketieteellisistä syistä. Lisäksi Taizin toimipiste tiedotti, ettei se ole vastuussa passinhakijoihin kohdistuvasta mahdollisesta taloudellisesta riistosta. Se kertoo mahdollistavansa matkustusasiakirjojen hankkimisen tarvittaessa myös pikamenettelyllä virallisia keinoja käyttäen. Artikkelissa kerrotaan, että Jemenin pohjoisissa maakunnissa kuten Sanaassa, Raymassa, Dhamarissa, Ibbissä ja Mahwitissä asuvat ihmiset asioivat usein Taizin toimipisteellä.[[44]](#footnote-44)

Al-Arabyn marraskuussa 2021 haastattelema Taizin poliisin viestintäosaston johtaja Osama al-Sarabi kertoo, että Taizin poliisi on saanut valituksia passien välittäjien toiminnasta ja ryhtynyt toimenpiteisiin heitä vastaan. Al-Sarabi kuitenkin kiistää, että kyse olisi viranomaisten järjestelmällisestä toiminnasta. Hän kiistää myös mahdollisuuden diplomaattipassien ostamiseen.[[45]](#footnote-45)

Jemeniläinen Khabar-verkkomedia kertoo helmikuussa 2024 julkaistussa artikkelissa, että mikäli passinhakija tekee valituksen matkustusasiakirjojen hankkimiseen liittyvään välitysprosessiin liittyen, on hän riskissä joutua Jemenin maahanmuutto-, passi- ja kansalaisuusosaston mustalle listalle. Jemenin pääministeri Ahmed Awad bin Mubarak on artikkelin mukaan tunnustanut passien laittomaan välittämiseen liittyvän ongelman olemassaolon vierailullaan Jemenin passivirastossa. Hän vaati ilmiön lakkauttamista.[[46]](#footnote-46)

## Lähteet

Al-Araby 28.11.2021. سماسرة الجوازات.. ابتزاز واستغلال لمعاناة اليمنيين في زمن الحرب. <https://www.alaraby.com/news/%D8%B3%D9%85%D8%A7%D8%B3%D8%B1%D8%A9-%D8%A7%D9%84%D8%AC%D9%88%D8%A7%D8%B2%D8%A7%D8%AA-%D8%A7%D8%A8%D8%AA%D8%B2%D8%A7%D8%B2-%D9%88%D8%A7%D8%B3%D8%AA%D8%BA%D9%84%D8%A7%D9%84-%D9%84%D9%85%D8%B9%D8%A7%D9%86%D8%A7%D8%A9-%D8%A7%D9%84%D9%8A%D9%85%D9%86%D9%8A%D9%8A%D9%86-%D9%81%D9%8A-%D8%B2%D9%85%D9%86-%D8%A7%D9%84%D8%AD%D8%B1%D8%A8> (Käyty 9.4.2025).

Almasdar Online 28.10.2019. مشكلة الجوازات مستمرة.. حرب عدن ونفاد الكميات و"السمسرة" تزيد معاناة اليمنيين. <https://almasdaronline.com/articles/173422> (Käyty 14.4.2025).

Barran Press

5.8.2024. *Yemen's Recognized Government Warns Against Accepting Houthi-Issued Passports.* <https://en.barran.press/news/topic/3918> (Käyty 16.4.2025).

6.7.2024. *Yemeni Interior Ministry Denies Resumption of Houthi-Issued Passports, Says Ban Remains in Effect.* <https://en.barran.press/news/topic/3635> (Käyty 16.4.2025).

European Council on Foreign Relations 19.10.2015. *Mapping the Yemen conflict.* <https://ecfr.eu/special/yemen/> (Käyty 17.4.2025).

German Embassy in Muscat 20.7.2023. *Important Information for holders of Passports of the Republic of Yemen.* <https://maskat.diplo.de/om-en/service/05-visaeinreise/2609574-2609574> (Käyty 31.3.2025).

Hollannin ulkoministeriö (Ministerie van Buitenlandse Zaken) 8/2022. *Algemeen ambtsbericht Jemen.* <https://www.rijksoverheid.nl/documenten/ambtsberichten/2022/08/30/algemeen-ambtsbericht-jemen-augustus-2022> (Käyty 14.4.2025).

International Crisis Group 20.1.2022. *Brokering a Ceasefire in Yemen’s Economic Conflict.* <https://www.crisisgroup.org/sites/default/files/231-yemen-economic-conflict.pdf> (Käyty 17.3.2025).

Al-Janub Al-Yemeni

20.1.2025. سماسرة يتلاعبون بجوازات مأرب ووصلت أسعارها إلى 1500 ريال سعودي للجواز الواحد. <https://aljanub.net/31661> (Käyty 9.4.2025).

14.11.2024. قدمت من عدن.. أسرة يمنية تتعرض لجريمة مروعة في صنعاء. <https://aljanub.net/20412> (Käyty 9.4.2025).

27.7.2024. حكومة عدن تنفي اعتماد جوازات السفر الصادرة من صنعاء. <https://aljanub.net/4549> (Käyty 9.4.2025).

Al Jazeera

9.2.2022. *Infographic: Yemen’s war explained in maps and charts.* <https://www.aljazeera.com/news/2022/2/9/yemens-war-explained-in-maps-and-charts-interactive> (Käyty 17.4.2025).

17.1.2019. سمسار ورشوة.. سبيلك لإنجاز أي معاملة في اليمن. <https://www.aljazeera.net/politics/2019/1/17/%D8%B3%D9%85%D8%B3%D8%A7%D8%B1-%D8%B1%D8%B4%D9%88%D8%A9-%D9%8A%D9%85%D9%86-%D8%B5%D9%86%D8%B9%D8%A7%D8%A1-%D9%81%D8%B3%D8%A7%D8%AF> (Käyty 14.4.2025).

Jemenin sisäministeriö (وزارة الداخلية الجمهورية اليمنية)

8.1.2025. اصدار 7275 جواز سفر خلال يوم أمس. <https://moi-gov-ye.org/view/4319> (Käyty 9.4.2025).

31.12.2024. إصدار 6815 جواز و 8 تأشيرات من رئاسة وفروع مصلحة الهجرة والجوازات بالمحافظات. <https://moi-gov-ye.org/view/4273> (Käyty 9.4.2025).

5.12.2024. مصلحة الهجرة والجوازات والجنسية تصدر 93785 جواز سفر خلال نوفمبرالمنصرم. <https://moi-gov-ye.org/view/4117> (Käyty 9.4.2025).

4.12.2024. مصلحة الهجرة والجوازات والجنسية تصدر 4863 جواز سفر خلال يوم أمس. <https://moi-gov-ye.org/view/4111> (Käyty 9.4.2025).

Khabar 16.2.2024. مزادات سماسرة جوازات عدن.. سعر "الدفتر" يتجاوز ربع مليون ريال ورئيس الحكومة يُقرُّ بالفضيحة. <https://www.khbr.me/news206112.html> (Käyty 14.4.2025).

Landinfo 27.6.2022. *Temanotat. Jemen.* *Sivilregister, identitetsdokumenter og pass.* <https://landinfo.no/wp-content/uploads/2022/06/Jemen-temanotat-Sivilregister-identitetsdokumenter-og-pass-Oppdatering-27062022.pdf> (käyty 14.4.2025).

Maahanmuuttovirasto / Maatietopalvelu 30.9.2022. *Jemen / Passin hakeminen ja uusiminen* [kyselyvastaus]. Saatavilla Tellus-maatietokannassa: <https://view.officeapps.live.com/op/view.aspx?src=https%3A%2F%2Fcoi.euaa.europa.eu%2Fadministration%2Ffinland%2FPLib%2FKT559_Jemen_passi.docx&wdOrigin=BROWSELINK> (Käyty 31.3.2025).

Al-Mashareq / Al-Tamimi, Nabil Abdullah 25.2.2020. *Houthi-issued passports cause problems for Yemeni travelers.* <https://almashareq.com/en_GB/articles/cnmi_am/features/2020/02/25/feature-01> (Käyty 16.4.2025).

The New Arab 25.11.2024. جواز السفر اليمني... سلعة للبيع لمن يدفع أكثر. <https://www.alaraby.co.uk/society/%D8%AC%D9%88%D8%A7%D8%B2-%D8%A7%D9%84%D8%B3%D9%81%D8%B1-%D8%A7%D9%84%D9%8A%D9%85%D9%86%D9%8A-%D8%B3%D9%84%D8%B9%D8%A9-%D9%84%D9%84%D8%A8%D9%8A%D8%B9-%D9%84%D9%85%D9%86-%D9%8A%D8%AF%D9%81%D8%B9-%D8%A3%D9%83%D8%AB%D8%B1> (Käyty 14.4.2025).

Republic of Yemen 26.8.1990. *Law on Travel Documents.* Saatavilla: <https://www.refworld.org/legal/legislation/natlegbod/1990/en/34069> (Käyty 31.3.2025).

WFP (World Food Programme) 3/2025. *Yemen – Exchange Rates.* <https://dataviz.vam.wfp.org/the-middle-east-and-northern-africa/yemen/economic/exchange-rates> (Käyty 17.4.2025).

Xe Currency Converter 17.4.2025. *1 SAR to USD - Convert Saudi Arabian Riyals to US Dollars.* <https://www.xe.com/en-gb/currencyconverter/convert/?Amount=1&From=SAR&To=USD> (Käyty 17.4.2025).

Yemen TV

19.10.2024. *The Immigration and Passport Authority issued 44,315 passports in the first half of October.* <https://en.yementv.tv/the-immigration-and-passport-authority-issued-44315-passports-in-the-first-half-of-october.html> (Käyty 31.3.2025).

9.8.2024. *Immigration Service issued 95,794 passports in July, marking a significant operational milestone.* <https://en.yementv.tv/immigration-service-issued-95794-passports-in-july-marking-a-significant-operational-milestone.html> (Käyty 31.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 30.9.2022. Saatavilla Tellus-maatietokannassa. [↑](#footnote-ref-1)
2. Republic of Yemen 26.8.1990. [↑](#footnote-ref-2)
3. Yemen TV 19.10.2024; Yemen TV 9.8.2024; German Embassy in Muscat 20.7.2023; Maahanmuuttoviraston maatietopalvelu 30.9.2022, s. 2. [↑](#footnote-ref-3)
4. Jemenin sisäministeriö 8.1.2025; Jemenin sisäministeriö 31.12.2024; Jemenin sisäministeriö 5.12.2024; Jemenin sisäministeriö 4.12.2024. [↑](#footnote-ref-4)
5. Yemen TV 19.10.2024; Yemen TV 9.8.2024. [↑](#footnote-ref-5)
6. German Embassy in Muscat 20.7.2023. [↑](#footnote-ref-6)
7. Maahanmuuttovirasto / Maatietopalvelu 30.9.2022, s. 2; Landinfo 27.6.2022, s. 20. [↑](#footnote-ref-7)
8. European Council on Foreign Relations 19.10.2015. [↑](#footnote-ref-8)
9. International Crisis Group 20.1.2022, s. 3 ja 5; Al Jazeera 9.2.2022. [↑](#footnote-ref-9)
10. Al-Araby 28.11.2021. [↑](#footnote-ref-10)
11. Maahanmuuttovirasto / Maatietopalvelu 30.9.2022, s. 4; Landinfo 27.6.2022, s. 23; Al-Mashareq/ Al-Tamimi 25.2.2020. [↑](#footnote-ref-11)
12. Ks. The New Arab 25.11.2024; Al-Araby 28.11.2021; Al Jazeera 17.1.2019. [↑](#footnote-ref-12)
13. Al-Janub Al-Yemeni 14.11.2024. [↑](#footnote-ref-13)
14. Maahanmuuttovirasto / Maatietopalvelu 30.9.2022, s. 3; Hollannin ulkoministeriö 8/2022, s. 40; Landinfo 27.6.2022, s. 21, 23. [↑](#footnote-ref-14)
15. Yemen TV 9.8.2024. [↑](#footnote-ref-15)
16. Al-Janub Al-Yemeni 27.7.2024. [↑](#footnote-ref-16)
17. Barran Press 6.7.2024; Barran Press 5.8.2024. [↑](#footnote-ref-17)
18. Al-Janub Al-Yemeni 20.1.2025; The New Arab 25.11.2024; Khabar 16.2.2024; Al-Araby 28.11.2021; Almasdar Online 28.10.2019; Al Jazeera 17.1.2019. [↑](#footnote-ref-18)
19. The New Arab 25.11.2024. [↑](#footnote-ref-19)
20. Al-Araby 28.11.2021. [↑](#footnote-ref-20)
21. Al Jazeera 17.1.2019. [↑](#footnote-ref-21)
22. Almasdar Online 28.10.2019. [↑](#footnote-ref-22)
23. The New Arab 25.11.2024. [↑](#footnote-ref-23)
24. Al-Araby 28.11.2021. [↑](#footnote-ref-24)
25. Al-Araby 28.11.2021. [↑](#footnote-ref-25)
26. The New Arab 25.11.2024. [↑](#footnote-ref-26)
27. 1 dollari on noin 3,75 Saudi-Arabian rialia. Tämä summa vastaa siis noin 186,7–266,7 dollaria Lähde: Xe Currency Converter 17.4.2025. [↑](#footnote-ref-27)
28. 1 dollari oli marraskuussa 2021 noin 904 Jemenin rialia. Tämä summa vastasi siis noin 110,6 dollaria. Lähde: WFP 3/2025. [↑](#footnote-ref-28)
29. Al-Araby 28.11.2021. [↑](#footnote-ref-29)
30. Almasdar Online 28.10.2019. [↑](#footnote-ref-30)
31. Tämä summa vastaa 400 dollaria. Lähde: Xe Currency Converter 17.4.2025. [↑](#footnote-ref-31)
32. Al-Janub Al-Yemeni 20.1.2025. [↑](#footnote-ref-32)
33. Tämä summa vastasi marraskuussa 2021 noin 442,5 dollaria. Lähde: WFP 3/2025. [↑](#footnote-ref-33)
34. Al-Araby 28.11.2021. [↑](#footnote-ref-34)
35. Tämä summa vastaa noin 133,3–186,7 dollaria. Ks. Xe Currency Converter 17.4.2025. [↑](#footnote-ref-35)
36. Tämä summa vastaa noin 80,0–133,3 dollaria. Ks. Xe Currency Converter 17.4.2025. [↑](#footnote-ref-36)
37. Tämä summa vastaa noin 133,3–186,7 dollaria. Ks. Xe Currency Converter 17.4.2025. [↑](#footnote-ref-37)
38. Khabar 16.2.2024. [↑](#footnote-ref-38)
39. Tämä summa vastaa noin 266,7 dollaria. Ks. Xe Currency Converter 17.4.2025. [↑](#footnote-ref-39)
40. The New Arab 25.11.2024. [↑](#footnote-ref-40)
41. Al Jazeera 17.1.2019. [↑](#footnote-ref-41)
42. 1 dollari oli lokakuussa 2019 noin 589 Jemenin rialia. Tämä summa vastasi siis noin 169,8 dollaria. Ks. WFP 3/2025. [↑](#footnote-ref-42)
43. Almasdar Online 28.10.2019. [↑](#footnote-ref-43)
44. The New Arab 25.11.2024. [↑](#footnote-ref-44)
45. Al-Araby 28.11.2021. [↑](#footnote-ref-45)
46. Khabar 16.2.2024. [↑](#footnote-ref-46)